1. FFC Turbine Potsdam

Turbine Potsdam er et tysk kvinnelig fotballag fra Potsdam utenfor Berlin i Tyskland. Laget er et av de mestvinnende tyske lagene, med seks østtyske og fire heltyske ligatitler.

Historie

Østtysk periode: 1971-90
Betriebs-Sport-Gemeinschaft Turbine Potsdam var originalt et herrelag fra 1955 med beskjeden suksess. Først i 1971 ble det bestemt at det skulle dannes et kvinnelag, på tross av at det ikke eksisterte en nasjonal kvinnefotballiga i Øst-Tyskland (eller de fleste andre steder). Leder for kvinnefotballaget ble Bernd Schröder, og han har av og på vært engasjert i klubben siden.

Fra 1979 var det et nasjonalt østtysk mesterskap, som fungerte mer som en cup enn en tradisjonell liga. Turbine Potsdam greide ikke å komme til finalen de to første mesterskapene, men fra 1981 vant Turbine mesterskapet, noe de fulgte opp i 1982 og 1983. I 1984 kom de til finalen og tapte, men de vant igjen i 1985 og 1986. I 1987 var de ikke i finalen, i 1988 tapte de finalen, og i 1989 vant de igjen, da for sjette gang. I 1990 endte de utenfor finalen igjen.

Bunnlag i felles seriesystem 1991-96
Den 1. januar 1990 skiftet laget prefiks til SSV (Spiel- und Sportsverein), og året etter spilte de sin siste sesong i østtysk serie. De lyktes ikke å kvalifiseres til den felles toppserien, og ble værende i den nest øverste. Den tyske serien ble spilt i to serier etter vesttysk system, nord og sør. Potsdam balanserte mellom den nordre serien og den nest øverste divisjonen en stund, før de fikk nødvendige forsterkninger fra Tennis Borussia Berlin og lyktes å krangle seg til en plass i den samlet Bundesliga via kvalifiseringsgruppe i 1997.

Den lange veien opp 1997-  
Turbine Potsdam begynte å finne form som et tysk lag i toppen. Flere spillere kom til, men integreringen var vekslende. Den 12. mars 1999 meldte kvinnelaget seg ut av idrettslaget, og den 1. april samme år ble 1. FFC Turbine Potsdam stiftet. Samme år hadde Potsdam en seriekamp mot 1. FFC Frankfurt, der Frankfurt ledet 4-0, men Potsdam kjempet seg tilbake og greide uavgjort 4-4. Dette var begynnelsen på rivaliseringen dem imellom. Frankfurt vant imidlertid serien, mens Turbine endte på fjerdeplass.

Fjerdeplassen ble forsvart i 1999–2000-sesongen, men laget greide en god andreplass allerede i sesongen etter, med et sterkt forsterket lag som inkluderte landslagskeeper Nadine Angerer og talentfulle Anja Mittag. Året etter ble serien avgjort hjemme, da rival Frankfurt kom på besøk. Frankfurt greide seg med uavgjort, og i det nest siste minutt scoret Turbine Potsdam, men avgjørelsen ble annullert på grunn av offside, og Frankfurt vant serien.

Imidlertid var Turbine Potsdam ustoppelige i 2003/2004-sesongen. Laget vant først cupen, som de stort sett hadde slitt med i lang tid. Deretter vant laget serien, og fulgte opp året etter med å vinne Europacupfinalen over Djurgården/Älvsjö i 2004/05-sesongen. Samme sesong vant de cupen for andre år på rad, men tapte serien og endte på tredjeplass.

Om serieplasseringen ble en skuffelse, tok de hevn i 2005/06-sesongen, som de vant, blant annet ved å slå erkerival Frankfurt 6-2 og å slå dem i den tyske cupen for tredje gang på rad. Frankfurt fikk imidlertid hevn ved å ettertrykkelig slå Turbine Potsdam i en heltysk UEFA-cupfinale. Det fortsatte ikke veldig bra heller, da laget i 2006/07-sesongen endte på en tredjeplass, og de fulgte opp med en ny tredjeplass sesongen etter.

Overraskende greide imidlertid Turbine Potsdam å vinne serien i 2008/09-sesongen, med ett måls margin på det enda større overraskelseslaget Bayern München. Tittelen var overraskende fordi flere landslagsveteraner, som Nadine Angerer, Ariane Hingst og Conny Pohlers dro fra Potsdam, men trener Bernd Schröder fant yngre erstattere, blant dem Babett Peter, Jessica Wich og målvakten Desirée Schumann. Norske Leni Larsen Kaurin var også en fast deltaker i 2008 og 2009, men ble satt ut av laget i løpet av høsten 2009 og byttet til Frankfurt på vinteren.

Potsdam ble imidlertid bare sterkere, og gjennomførte sin beste sesong siden 2006; laget vant serien med bare ett tap, mot Frankfurt borte, vant Mesterligaen etter seire i to straffesparkkonkurranser og kom til semifinalen i cupen, hvor de tapte for Duisburg. Den 17 år gamle målvakten Anna Felicitas Sarholz reddet tre av fire straffer i semifinalen mot Duisburg,Sarholz thrilled to take Potsdam through, Markus Juchem, UEFA, hentet 2. mai 2010 og to av åtte straffer mot Lyon i finalen.Anna Felicitas Sarholz macht Desirée Schumann bei Turbine und in der U 20-Auswahl Konkurrenz, Jens Trommer, Märkische Allgemeine, 20. april 2010, hentet 2. mai 2010 Det ble jevnere den påfølgende sesongen, hvor Potsdam tapte to kamper i serien og bare vant med ett poeng. Potsdam hadde negativt innbyrdes oppgjør og dårligere målforskjell enn serietoer Frankfurt, men unngikk poengtap mot dårligere lag; blant annet vant man 3–2 over Jena etter at Viola Odebrecht scoret på overtid.Meister Potsdam verschläft in Jena eine Halbzeit / Bajramaj verletzt, Anne Armbrecht, Märkische Allgemeine, 14. februar 2011, hentet 13. mars 2011 Potsdam tapte også cupfinalen mot Frankfurt med 1–2.

Meritter
 Seks ganger østtysk mester
 Fem ganger Bundesligavinner (2003/04, 2005/06, 2008/09, 2009/10, 2010/11)
 Cupvinner tre ganger (2003/04, 2004/05 og 2005/06)
 UEFA-cupvinner (2004/05)
 Mesterligavinner (2009/10)

Noter

 Eksterne lenker 


Potsdam
Kategori:Kvinnefotballag i Tyskland
Kategori:Potsdam